SELETUSKIRI

1.ETTEPANEKU TAUST

•Ettepaneku põhjused ja eesmärgid

Tihevooreaktor on Pettenis (Madalmaad) asuv teadusrajatis, mis on antud Euroopa Aatomienergiaühenduse (Euratom) käsutusse, mida esindab komisjon vastavalt Madalmaade Kuningriigiga 1961. aastal 99 aastaks sõlmitud lepingule. Kõnealuse lepingu alusel on komisjon võtnud ühenduse nimel kohustuse ehitada vajalikud rajatised ning hankida lisaseadmed nende rajatiste (sealhulgas ka tihevooreaktori) nn optimaalseks kasutamiseks. Alates 1967. aastast on komisjon ja Teadusuuringute Ühiskeskus usaldanud reaktori käitamise Madalmaade tuumauuringute ja -konsultatsioonide rühmale (Nuclear Research and consultancy Group –NRG) 1961. aasta asukohalepingul põhineva koostöölepingu alusel.

Tihevooreaktorit käitati ühenduse programmi alusel kuni 1971. aastani, mil see muudeti Euratomi asutamislepingu artiklil 7 põhinevaks täiendavaks programmiks, kuhu integreeriti ühenduse eelarvest rahastatavad ühenduse programmid. Sellest ajast alates on tihevooreaktorit käitatud järjestikuste täiendavate programmide alusel ja selle töös osaleb muutuv koosseis liikmesriike.

Kahe või enama liikmesriigi rahastatava täiendava teadusprogrammi kaudu tagatakse tihevooreaktoriga stabiilne ja usaldusväärne neutronvoog katse-eesmärkidel. Täiendavate programmide raames uuritakse järgmisi valdkondi: tuumamaterjale ja tuumkütust käsitlev teadustegevus eesmärgiga suurendada tuumareaktorite ohutust (nii tuumalõhustumise kui ka -sünteesi korral), reaktorite vananemist ja kasutusiga käsitlev uurimistegevus, täiustatud tuumkütusetsüklit ja jäätmekäitlust käsitlevad teadusuuringud. Tihevooreaktor toimib ka koolituskeskusena, mis pakub võimalusi doktori- ja järeldoktoriprogrammides osalejatele, kes teevad teadustööd riiklike või Euroopa programmide kaudu.

Praegu kehtiv täiendav programm võeti vastu 29. mail 2017 ja see hõlmab nelja aastat (2016–2019) (nõukogu otsus (Euratom) 2017/956, ELT L 144/23, 7.6.2017). Programmi viib ellu Teadusuuringute Ühiskeskus Euroopa Aatomienergiaühenduse jaoks. 2016.–2019. aasta täiendava teadusprogrammi osamaksed tulid kahelt osalevalt liikmesriigilt – Madalmaadelt ja Prantsusmaalt kogusummas 30,2 miljonit eurot. Kõnealune summa hõlmab eraldisi reaktori dekomisjoneerimisfondi iga-aastasteks osamakseteks. Praegune täiendav teadusprogramm lõppeb 31. detsembril 2019.

Reaktorit kasutatakse (käitaja vastutusel) ka radioaktiivsete isotoopide tööstuslikuks tootmiseks, millega kaetakse igal aastal Euroopas 10 miljoni meditsiinilise diagnoosi tegemiseks vajatavast isotoobikogusest enam kui 60 %. Selles vallas on reaktor Euroopa radiofarmatseutiliste preparaatide tootjate jaoks asendamatu tarneallikas. Lisaks on reaktori toodangut tänu selle asukohale võimalik kiiresti saata Euroopa meditsiinikeskustesse. See on oluline enamiku praegu kasutatavate lühikese poolestusajaga isotoopide puhul.

Käesolevas nõukogu otsuse ettepanekus käsitletakse tihevooreaktori käitamise uut nelja-aastast programmi (2020–2023), mis põhineb tuumauuringute ja -konsultatsioonide rühma (Nuclear Research and Consultancy Group, NRG, Madalmaad) ning tuuma- ja alternatiivenergia komissariaadi (Commissariat à l'énergie atomique et aux énergies alternatives – CEA, Prantsusmaa) uurimistegevusel. Täiendava teadusprogrammi jaoks on 2020.–2023. aastaks ette nähtud täiendavad 27,854 miljonit eurot, tingimusel et tihevooreaktorit käitatakse ja hooldatakse korrapäraselt. Kõnealune summa hõlmab eraldisi reaktori dekomisjoneerimisfondi iga-aastasteks osamakseteks. Kui NRG esitab ajavahemikul 2020–2023 riiklikele ohutusasutustele ametliku teatise ohutu konserveerimise staatusele eelnevast reaktori lõplikust seiskamisest, peatatakse teha jäänud maksed ning samuti ka komisjoni esitatud rahastamisnõuded.